શીખવનાર કહે, ‘આજે આપણે ગાડી ગ્રાઉન્ડ પર લઈ જઈએ.’ થોડો હાઈવે પસાર કરીને ત્યાં પહોંચવાનું હતું. શીખવનાર સૂચના આપ્યે જતો હતો : ‘સ્ટિયરિંગ આમ જોરથી નહીં પકડવાનું, હાથમાં સર સર સરકતું રહેવું જોઈએ….. નાખો ત્રીજા ગિયરમાં…. ત્રીજામાં…. ચોથામાં….’ અને ચોથા ગિયરમાં ગાડી એવી તો દોડવા લાગી ! સામેથી ટ્રક આવી. હું એકદમ ગભરાઈ ગઈ ! આંખો મીંચીને સ્ટિયરિંગને વળગી જ પડી. શીખવનારે સમયસૂચકતા વાપરી ગાડીને બાજુએ લઈ જઈ ઊભી કરી દીધી. હું ભાનમાં આવી, મારો શ્વાસ હેઠો બેઠો.